stanford-oval/wikipedia huggingface dataset:
זאק רנדולף
קריירת תיכונים ומכללות

רנדולף גדל במריון, אינדיאנה, ולמד בבית הספר התיכון המקומי, שם התאמן אצל מו סמדלי. רנדולף הודרך על ידי קרייג מור, מורה במריון, מגיל 12, והשניים הם חברים עד היום. כסופמור, הוא סייע לקבוצתו, מריון ג'איינטס, להעפיל למשחק האליפות של ליגה 4A. במהלך השנה הראשונה שלו הוא הושעה מהחלק האחרון של העונה לאחר שמכר רובה גנוב.
בשנתו האחרונה בתיכון הוא הוביל את קבוצתו פעם נוספת למשחק האליפות של המדינה, שבו ניצחה הקבוצה וזכתה באליפות השביעית בתולדותיה. רנדולף סיים במקום השני בהצבעה על תואר הכדורסלן הפופולרי באינדיאנה, לאחר שקיבל מספר קולות קטן במקצת מג'ארד ג'פריס, ששיחק נגד רנדולף במשחק הגמר של אותה שנה.
לאחר שסיים את לימודיו התיכוניים רנדולף הצטרף לאוניברסיטת המדינה של מישיגן, והחל לשחק תחת הדרכתו של טום איצו. שחקנים מפורסמים נוספים בקבוצה היו ג'ייסון ריצ'רדסון וצ'ארלי בל. לאחר עונתו הראשונה במכללה הוא החליט שהוא מוכן לשחק בליגת ה-NBA ונרשם לדראפט.
קריירה מקצועית > פורטלנד טרייל בלייזרס

רנדולף נבחר על ידי פורטלנד טרייל בלייזרס במקום ה-19 בסיבוב הראשון ב-2001, והחל לשחק בעמדת הפאוור פורוורד. ב-2004 הוא זכה בפרס השחקן המשתפר של העונה ב-NBA, ולאחר מכן חתם עם פורטלנד על חוזה לשש שנים שבמהלכן הוא ישתכר 84 מיליון דולרים. בעונת 2006/2007 רנדולף השיג ממוצעים של 23.7 נקודות ו-10.1 ריבאונדים למשחק עד שנפצע בידו במהלך חודש מרץ. במשחקו האחרון במדי פורטלנד הוא קלע 43 נקודות וקלט 17 ריבאונדים.
התקופה שבה שיחק בפורטלנד הייתה שנויה במחלוקת, בעיקר בגלל ההיסטוריה של הקבוצה עם שחקנים שהסתבכו בפלילים. בקיץ שאחרי שנתו הראשונה ב-NBA הוא נתפס במריון שותה משקה אלכוהולי, אף על פי שהיה מתחת לגיל שנקבע בחוק, ונאלץ לשלם קנס. הוא הרביץ לרובן פטרסון, חברו לקבוצה, במהלך אימון ב-2003, והושעה לשני משחקים.
ב-8 ביוני 2006 רנדולף הסתבך עם החוק פעם נוספת כאשר שני כלי רכב, הרשומים על שמו, הוחרמו על ידי משטרת פורטלנד לאחר שהשתמשו בהם במירוץ לא חוקי באזור שמהירות הנהיגה המותרת בו הייתה 35 קמ"ש. באוגוסט 2006 הוגשה נגדו תלונה על הטרדה מינית על ידי חשפנית; לאחר חקירה שנמשכה חודש הכריז התובע המחוזי של מחוז מולטנומה כי אין בכוונתו להגיש כתב אישום נגד רנדולף בגלל חוסר ראיות. נגד רנדולף הוגשה תביעה אזרחית באותו נושא.
קריירה מקצועית > ניו יורק ניקס

ב-28 ביוני 2007 העבירה פורטלנד את רנדולף, דן דיקאו, פרד ג'ונס וזכויות הדראפט על דמטריס ניקולס לניקס בתמורה לסטיב פרנסיס, צ'אנינג פריי ובחירה בסיבוב השני של דראפט 2008. ב-2 ביולי 2007 הוצג רנדולף במסיבת עיתונאים שנערכה בניו יורק, בה סיפר כי מספר החולצה שלו יהיה 50.
קריירה מקצועית > לוס אנג'לס קליפרס

ב-21 בנובמבר 2008 הועבר רנדולף ללוס אנג'לס קליפרס ביחד עם מרדי קולינס, תמורת קטינו מובלי וטים תומאס. במהלך המשחק מול פיניקס סאנס, שנערך ב-17 בפברואר 2009, הורחק רנדולף לאחר שנתן אגרוף בלסת ללואיס אמונדסון, ובעקבות כך הושעה משני המשחקים הבאים.
קריירה מקצועית > ממפיס גריזליס

ב-17 ביולי 2009 הוא הועבר לממפיס גריזליס תמורת קוונטין ריצ'רדסון. בעונת 2010/2011 נבחר למשחק האולסטאר בפעם הראשונה, והחזיר את קבוצתו למשחקי הפלייאוף מהמקום השמיני לראשונה מזה חמש עונות. בפלייאוף הוביל רנדולף להישג משמעותי כאשר הקבוצה הפתיעה את הראשונה בקונפרס המערבי, סן אנטוניו ספרס, וניצחה בסדרה 2–4, כאשר היא הרביעית בהיסטוריית הליגה לנצח סדרת פלייאוף מהמקום שמיני, והשנייה בלבד בסדרה של הטוב מ-7. במשחק האחרון בסדרה קבע רנדולף שיא פלייאוף אישי של 31 נקודות מתוכם 17 ברבע האחרון. בסיבוב השני התמודדה ממפיס מול אוקלהומה סיטי ת'אנדר וכוכבה קווין דוראנט אך הפסידה בסדרה אחרי שבעה משחקים מותחים. במשחק השני שיפר רנדולף את שיאו ל-34 נקודות.
באפריל 2011 חתם רנדולף על הארכת חוזה בממפיס ל-4 שנים תמורת 71 מיליון דולר.
קריירה מקצועית > סקרמנטו קינגס

ביולי 2017, לאחר 8 עונות בממפיס, חתם רנדולף על חוזה לשנתיים בסקרמנטו קינגס. בעונתו השנייה בסקרמנטו לא השתתף באף משחק, ובפברואר 2019 נשלח בטרייד לדאלאס מאבריקס. יומיים לאחר הטרייד שוחרר רנדולף מהקבוצה, בטרם שיחק עבורה. בדצמבר 2019, לאחר כשנה וחצי מאז משחקו האחרון, הודיע על פרישה ממשחק.
סטטיסטיקות הקריירה ב-NBA > בעונה הסדירה

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2001/2002 | פורטלנד | 41 | 0 | 5.8 | 0.449 | 0.000 | 0.667 | 1.7 | 0.3 | 0.2 | 0.1 | 2.8 |
| 2002/2003 | פורטלנד | 77 | 11 | 16.9 | 0.513 | 0.000 | 0.758 | 4.5 | 0.5 | 0.5 | 0.2 | 8.4 |
| 2003/2004 | פורטלנד | 81 | 80 | 37.9 | 0.485 | 0.200 | 0.761 | 10.5 | 2.0 | 0.8 | 0.5 | 20.1 |
| 2004/2005 | פורטלנד | 46 | 37 | 34.8 | 0.448 | 0.000 | 0.815 | 9.6 | 1.9 | 0.7 | 0.4 | 18.9 |
| 2005/2006 | פורטלנד | 74 | 71 | 34.4 | 0.436 | 0.291 | 0.714 | 8.0 | 1.9 | 0.8 | 0.2 | 18.0 |
| 2006/2007 | פורטלנד | 68 | 67 | 35.7 | 0.467 | 0.292 | 0.819 | 10.1 | 2.2 | 0.8 | 0.2 | 23.6 |
| 2007/2008 | ניו יורק | 69 | 68 | 32.5 | 0.459 | 0.275 | 0.772 | 10.3 | 2.0 | 0.9 | 0.2 | 17.6 |
| 2008/2009 | ניו יורק | 11 | 11 | 35.3 | 0.434 | 0.292 | 0.821 | 12.5 | 1.4 | 1.2 | 0.3 | 20.5 |
| 2008/2009 | קליפרס | 39 | 34 | 35.1 | 0.487 | 0.342 | 0.701 | 9.4 | 2.3 | 0.8 | 0.3 | 20.9 |
| 2009/2010 | ממפיס | 81 | 81 | 37.7 | 0.488 | 0.288 | 0.778 | 11.7 | 1.8 | 1.0 | 0.4 | 20.8 |
| 2010/2011 | ממפיס | 75 | 74 | 36.3 | 0.503 | 0.186 | 0.758 | 12.2 | 2.2 | 0.8 | 0.3 | 20.1 |
| 2011/2012 | ממפיס | 28 | 8 | 26.3 | 0.463 | 0.250 | 0.659 | 8.0 | 1.7 | 0.8 | 0.1 | 11.6 |
| 2012/2013 | ממפיס | 76 | 75 | 34.3 | 0.460 | 0.087 | 0.750 | 11.2 | 1.4 | 0.8 | 0.4 | 15.4 |
| 2013/2014 | ממפיס | 79 | 79 | 34.2 | 0.467 | 0.100 | 0.742 | 10.1 | 2.5 | 0.7 | 0.3 | 17.4 |
| 2014/2015 | ממפיס | 71 | 71 | 32.5 | 0.487 | 0.350 | 0.765 | 10.5 | 2.2 | 1.0 | 0.2 | 16.1 |
| 2015/2016 | ממפיס | 68 | 53 | 29.6 | 0.475 | 0.231 | 0.796 | 7.8 | 2.1 | 0.6 | 0.2 | 15.3 |
| 2016/2017 | ממפיס | 73 | 5 | 24.5 | 0.449 | 0.223 | 0.731 | 8.2 | 1.7 | 0.5 | 0.1 | 14.1 |
| 2017/2018 | סקרמנטו | 59 | 57 | 25.6 | 0.473 | 0.347 | 0.785 | 6.7 | 2.2 | 0.7 | 0.2 | 14.5 |

| קריירה |  | 1,116 | 882 | 31.0 | 0.471 | 0.273 | 0.764 | 9.1 | 1.8 | 0.7 | 0.3 | 16.6 |
| אולסטאר |  | 2 | 0 | 16.0 | 0.438 | 0.000 | 0.000 | 5.5 | 1.0 | 1.0 | 0.0 | 7.0 |
↑  בשל שביתת שחקנים ב-NBA התקיימו בעונת 2011/2012 66 משחקים בלבד
סטטיסטיקות הקריירה ב-NBA > בפלייאוף

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2002 | פורטלנד | 1 | 0 | 1.0 | 0.000 | 0.000 | 0.000 | 0.0 | 0.0 | 0.0 | 0.0 | 0.0 |
| 2003 | פורטלנד | 7 | 4 | 29.3 | 0.525 | 0.000 | 0.892 | 8.7 | 1.6 | 0.4 | 0.3 | 13.9 |
| 2011 | ממפיס | 13 | 13 | 39.6 | 0.446 | 0.250 | 0.821 | 10.8 | 2.4 | 1.1 | 0.8 | 26.2 |
| 2012 | ממפיס | 7 | 7 | 35.4 | 0.420 | 0.000 | 0.629 | 9.9 | 0.9 | 1.0 | 0.6 | 13.7 |
| 2013 | ממפיס | 15 | 15 | 36.9 | 0.460 | 0.000 | 0.670 | 10.0 | 1.6 | 0.7 | 0.5 | 17.4 |
| 2014 | ממפיס | 6 | 6 | 39.0 | 0.404 | 0.000 | 0.610 | 8.7 | 2.3 | 0.8 | 0.2 | 18.2 |
| 2015 | ממפיס | 11 | 11 | 34.7 | 0.423 | 0.200 | 0.879 | 8.5 | 2.1 | 0.5 | 0.0 | 15.6 |
| 2016 | ממפיס | 4 | 4 | 30.0 | 0.371 | 0.000 | 0.857 | 8.8 | 1.8 | 0.3 | 0.0 | 13.0 |
| 2017 | ממפיס | 6 | 4 | 31.8 | 0.422 | 0.143 | 0.727 | 8.2 | 0.7 | 0.8 | 0.3 | 13.2 |

| קריירה |  | 70 | 64 | 35.0 | 0.437 | 0.154 | 0.750 | 9.3 | 1.7 | 0.7 | 0.4 | 16.5 |
הערות שוליים

↑  Blazers F Randolph suspended, fined for punching teammate.
↑  http://www.katu.com/sports/3654411.html
↑  http://www.oregonlive.com/pdfs/blazers/zach_memo092006.pdf
↑  Blazers send off Randolph for Channing Frye and Steve Francis updated June 29, 2007
↑  Knicks welcome in Randolph, may not be done with moves updated July 2, 2007
↑  רנדולף מסכם על הארכת חוזה בממפיס, באתר ESPN,‏ 19 באפריל 2011
↑  רנדולף חותם על חוזה בסקרמנטו, באתר הקבוצה, 10 ביולי 2017
↑  דאלאס משחררת את רנדולף, באתר ESPN,‏ 9 בפברואר 2019
↑  רנדולף מודיע על פרישה ממשחק, באתר ספורטס אילוסטרייטד, 26 בדצמבר 2019
חסידות סטרופקוב

| --- | --- |
רבי אברהם שלום הלברשטאם, מייסד החסידות
רבי אברהם שלום הלברשטאם, מייסד החסידות
 שורשים, סיווג והנהגה
 דת:  יהדות 
 זרם:  יהדות חרדית 
 קבוצה:  תנועת החסידות
 מקור השם:  סטרופקוב 
 התפלג מ:  חסידות שינאווא 
 מקום ייסוד:  סטרופקוב 
 מייסד:  רבי אברהם שלום הלברשטאם מסטרופקוב
 אדמו"ר:  רבי אברהם שלום ישכר דב ליפשיץ הלברשטאם
 
חסידות סטרופקוב היא חצר חסידית משושלת צאנז, שמקורה בעיירה סטרופקוב שבסלובקיה.
שושלת החסידות

האדמו"ר הראשון בסטרופקוב היה רבי אברהם שלום הלברשטאם, בנו השלישי של רבי יחזקאל שרגא הלברשטאם משינובה, בנו בכורו של רבי חיים מצאנז. נולד בשנת תרט"ז. כיהן כאדמו"ר בחיי אביו. בשנת תרנ"ח (1898) עבר לסטרופקוב החל להנהיג את קהילתו, בשנת תרע"ט עבר לאונגוואר ולאחר מכן חזר לסטרופקוב. בסוף ימיו התגורר בעיר קאשוי (קושיצה). דברי תורתו של רבי אברהם שלום, נאספו בספר "דברי שלום".
לאחר פטירתו של רבי אברהם שלום בו' בסיוון ת"ש, התמנה לאדמו"ר בנו רבי מנחם מנדל הלברשטאם, מחבר ספר "דברי מנחם". רבי מנחם בשנות השואה שהה בבונקר בפרשבורג ולאחר מכן נמלט לשווייץ. כל ילדיו נספו בשואה. בשנת תש"ז הגיע לארצות הברית, בה התגורר עד פטירתו בו' באייר תשי"ד. ארונו הועלה לישראל. בן נוסף שכיהן באדמו"רות בקאשוי בעודו בחור היה רבי יוסף יום טוב, שכבר בילדותו קיבל קוויטלאך. נרצח בשנת תש"ב.
רבי מנחם מנדל לא השאיר צאצאים, חוץ מנכדה אחת בת בתו ששהתה איתו לאורך כל המלחמה. לאחר פטירתו התמנה לאדמו"ר אחיינו (בן גיסו רבי ישכר דוב ליפשיץ מאונגוואר מגזע וישניצא) רבי יחזקאל שרגא ליפשיץ הלברשטאם, מחבר ספר "דברי יחזקאל שרגא", שביסס את החסידות בארץ ישראל וקבע את בית מדרשו במאה שערים שבירושלים. נפטר בו' בכסלו תשנ"ה.
לאחר פטירתו התמנה לאדמו"ר בנו יחידו רבי אברהם שלום ישכר דב ליפשיץ הלברשטאם המתגורר בירושלים. חתנו של רבי מנחם מנדל שנייבאלג ממנצ'סטר.
לחסידות יש בתי מדרש בבני ברק, בוויליאמסבורג, ושני בתי מדרש בירושלים. בעבר פעל בית כנסת של החסידות ברמלה, שכיום משמש כבית כנסת של חסידות חב"ד.
| --- | --- |
בקרת זהויות :  NLI: 987007415159105171
זכויות להט"ב באיי הבתולה של ארצות הברית

| --- | --- |

איי הבתולה של ארצות הברית
 מעמד בחוק:  חוקי מאז 1985
 טרנסג'נדריות:  אין נתונים
 שירות צבאי:  לסביות, הומואים, טרנסג'נדרים וביסקסואלים מוצהרים רשאים לשרת, ארצות הברית אחראית להגנה
 הגנה מפני אפליה:  הגנה מפני אפליה על רקע נטייה מינית וזהות מגדרית בתעסוקה ופשעי שנאה בלבד בפריסה פדרלית
 זכויות משפחה
 הכרה בזוגיות חד־מינית:  ישנה הכרה בנישואים חד-מיניים מאז 2015
 אימוץ:  ישנה הכרה באימוץ משותף על ידי זוגות חד-מיניים מאז 2015
לסביות, הומואים, טרנסג'נדרים וביסקסואלים (להט"ב) בשטח החסות של ארצות הברית באיי הבתולה של ארצות הברית מתמודדים עם אתגרים משפטיים וחברתיים שתושבים הטרוסקסואלים בעלי תחושת התאמה לזהותם המגדרית אינם חווים. פעילות הומוסקסואלית מוגדרת כחוקית מאז 1985 בשטח האיים, אף על פי שלא קיימת חקיקת הגנה מפני אפליה על רקע נטייה מינית או זהות מגדרית במתן סחורות ושירותים, דברי שטנה, תעסוקה ועוד בסעיפי חוקים נגד אפליה. עם זאת, כשטח חסות של ארצות הברית, אזרחי להט"ב ברחבי השטח מוגנים מאז 2009 על ידי חוק מתיו שפרד וג'יימס בירד ג'וניור למניעת פשעי שנאה (אנ') שכולל נטייה מינית וזהות מגדרית כעילות מוגנות מפני פשעי שנאה בפריסה פדרלית ומאז 2020 גם בתעסוקה בעקבות פסק הדין בוסטוק נגד מחוז קלייטון.
בעקבות פסיקת בית המשפט העליון של ארצות הברית בפסק דין אוברגפל נגד הודג'ס ב-26 ביוני 2015 שקבע כי האיסור על הכרה בנישואים חד-מיניים ברמה הפדרלית במדינה איננו חוקתי, נישואים חד-מיניים הפכו לחוקיים ברחבי השטח.
מעמד בחוק

החוק הפלילי הראשון נגד קיום "מעשה סדום" שכוון בין היתר נגד פעילות הומוסקסואלית בהסכמה ברחבי האיים הוטל על ידי דנמרק. כל החוקים הדנים נשארו בתוקף לאחר רכישת האיים על ידי ארצות הברית ב-1917 עד ששונו באופן ספציפי. בשנת 1921 התקבל חוק חדש הקובע עונש מרבי של 10 שנות מאסר בגין ביצוע "מעשה סדום". בשנת 1957 הורחבה תחולת החוק כך שתכלול מין אוראלי, בין אם נעשה על ידי זוגות הטרוסקסואלים או הומוסקסואלים. בשנת 1978, החוק עבר הליך ערעור בתיק "הממשלה נגד ג'ון" שבו נטען כמעורפל מדי, אך בית המשפט המחוזי של איי הבתולה דחה את הטענה.
בשנת 1984 ביטל בית המחוקקים של איי הבתולה (אנ') את חוק איסור מעשי הסדום. תיקון זה נכנס לתוקף רשמי שנה לאחר מכן. פעילות הומוסקסואלית בהסכמה הפכה לחוקית באיים מאז 1985. גיל ההסכמה נקבע ל-16 שנים בין זוגות הומוסקסואלים והטרוסקסואלים כאחד, והועלה ל-18 ב-2017.
הכרה במערכות יחסים חד-מיניות

החוקים של איי הבתולה הכירו בנישואים הטרוסקסואלים בלבד עד שנת 2015 באומרם, "נישואים מוכרזים כחוזה אזרחי שניתן לקשור בין זכר לנקבה בהתאם לחוק". אולם, ב-30 ביוני 2015, המושל קנת מאפ (אנ') הודיע שהשטח יציית לפסיקת בית המשפט העליון של ארצות הברית בנושא פסק הדין אוברגפל נגד הודג'ס, שקבע כי האיסור על הכרה בנישואים חד-מיניים ברמה הפדרלית במדינה איננו חוקתי ובכך, קבע כי לזוגות חד-מיניים ישנה זכות חוקתית להינשא תחת התיקון ה-14 לחוקת ארצות הברית המכירה בזכות להינשא כזכות יסוד.
לפני מתן פסק הדין, נעשו מספר ניסיונות להכשיר נישואים חד-מיניים באיים. במאי 2014, הסנאטורית ג'ודי באקלי הציגה טיוטת חקיקה בבית המחוקקים של איי הבתולה להכרה בנישואים חד-מיניים. הטיוטה נקראה "חוק השוויון בנישואים אזרחיים" שהייתה מחליפה את הקוד ההטרוסקסואלי בלבד בחוק הנישואים הנוכחי של "בין זכר לנקבה" ל-"בין שני אנשים" ללא ציון מגדרם. באקלי הודיעה שהיא ציפתה שיעברו מספר חודשים עד שתוכן הטיוטה יבדק, והודיעה שרוב הסיכויים שהיא והמושל ג'ון דה יונג ג'וניור (אנ') שלדבריה יחתום על החקיקה, יעזבו את תפקידם בינואר 2015 לפני שהחקיקה תגיע להצבעה. ארגון זכויות הלהט"ב המקומי "Liberty Place" שיבח את יוזמת החקיקה. בתגובה, קבוצה של מנהיגים דתיים ייסדו את הארגון "One Voice Virgin Islands" כדי להתנגד לחקיקה ולתכנן עצומה שמטרתה לאסוף 50,000 חתימות נגד העברתה. באקלי הביעה בתגובה את "אכזבתה" מיוזמת המנהיגים, והצהירה שהם "מזכירים את כתבי הקודש שלהם רק כאשר מדובר בהתנגדויות לחקיקת זכויות להט"ב, אך לא כאשר רצח, אונס או התעללות הם הנושא". בסופו של דבר, הצעת החוק לא התקדמה להצבעה לפני שבאקלי עזבה את תפקידה בינואר 2015 כפי שציפתה.
הורות ואימוץ

בעקבות מתן פסק הדין אוברגפל נגד הודג'ס, זוגות חד-מיניים החלו להיות רשאים לאמץ באיי הבתולה באופן משותף או חורג. בנוסף, זוגות לסביות החלו להיות רשאיות לגשת להליכי הפריה חוץ-גופית ולשירותי רבייה מסייעים (טיפולי פוריות) אחרים. החוק בשטח מכיר באם שאיננה בהריון כאם הביולוגית של הילד שנולד באמצעות הזרעה מלאכותית, בתנאי שזוג ההורים נמצאים במערכת יחסים מוכרת על פי חוק.
הגנה מפני אפליה

החוק באיי הבתולה אינו מתייחס לאיסור אפליה בתעסוקה, דיור והתאמות ציבוריות על רקע נטייה מינית או זהות מגדרית אלא רק על בסיס "גזע, צבע, דת, מין, מוצא לאומי, גיל או מוגבלות". אפליה על רקע נטייה מינית אסורה על ידי ספקי שירות ראשיים, שמחויבים "לספק שירותי תקשורת עקביים ושווים לכל בעלי הרישיונות ללא אפליה" על סמך מגוון סיבות. כמו כן, למשרד הבריאות ישנה מדיניות אי-אפליה כלפי עובדים, האוסרת אפליה על רקע נטייה מינית וזהות מגדרית.
בספטמבר 2022, הוגשה הצעת חוק לכלול במפורש "נטייה מינית" כעילה מוגנת לקוד איי הבתולה של ארצות הברית לגבי עילות מוגנות מפני אפליה בתעסוקה. על רקע הגשת הצעת החוק התעורר ויכוח על חשיבותה מכיוון שעל פי החוק הפדרלי של ארצות הברית, אפליה על בסיס מין אסורה, שכוללת אוטומטית נטייה מינית גם כן בתוכנה מאז פסיקת בית המשפט העליון של ארצות הברית בשנת 2020 בפסק הדין בוסטוק נגד מחוז קלייטון שקבע כי חוק זכויות האזרח (1964) מגן על עובדים מפני אפליה על רקע נטייתם המינית או זהותם המגדרית. הצעת החוק עתידה לעמוד בפני דיון בוועדה לפני העברתה להצבעה.
הגנה מפני אפליה > פשעי שנאה

חוק פשעי השנאה, שהתקבל ב-2014, קובע עונשים מוגברים על פשעים שבוצעו על בסיס "גזעו, צבעו, דתו, מוצאו הלאומי, מינו, גילו, מוגבלותו, נטייתו המינית או זהותו המגדרית של הקורבן". בנוסף, אזרחי להט"ב ברחבי השטח מוגנים מאז 2009 על ידי חוק מתיו שפרד וג'יימס בירד ג'וניור למניעת פשעי שנאה שכולל נטייה מינית וזהות מגדרית כעילות מוגנות מפני פשעי שנאה בפריסה פדרלית בארצות הברית.
הגנה מפני אפליה > בריונות ואפליה בבתי ספר

החוק באיי הבתולה מחייב כל בית ספר "ליצור הוראות מתאימות למניעת בריונות ואימונים להתנגדות לכנופיות". מניעת בריונות מוגדרת כ-"מניעה ואסטרטגיות לפתרון בעיות הממוקדות בתלמיד: (1) הפחדה; (2) העמדת התלמיד כקורבן; (3) הטרדה מינית; (4) אלימות מינית; (5) מיניות, אפליה עקב נטייה מינית; (6) הטרדה".
במרץ 2017, התובע הכללי של איי הבתולה קלוד ווקר פירש את המונח "מין" כפי שהוא משמש בחוק זכויות האזרח (1964) עבור כיסוי זהות מגדרית כעילה מוגנת מפני אפליה בקרב סטודנטים טרנסג'נדרים. מכיוון שהמונח אינו מוגדר בחוק איי הבתולה, ווקר הסתמך על מתן הפרשנות שלו למשמעות המונח בעקבות פסקי הדין פרייס ווטרהאוס נגד הופקינס (1989) (אנ') וגלן נגד ברמבי (2011) (אנ') שקבעו כי אפליית טרנסג'נדרים מהווה אפליה על רקע מין. ווקר הצהיר באומרו כי:
"בהינתן החלטות בתי המשפט והסוכנות... נראה ברור שהמונח "מין", כפי שהוא משמש ב... קוד איי הבתולה, צריך להתפרש גם כך שבאיי הבתולה של ארצות הברית, אפליית אדם טרנסג'נדר על סמך מעמדו הטרנסג'נדרי היא אפליה על פי חוק זכויות האזרח של איי הבתולה".
ווקר הורה למשרד החינוך להתיר לסטודנטים טרנסג'נדרים להשתמש בשירותים ובחדרי הלבשה שתואמים את זהותם המגדרית.
זהות מגדרית

לא קיים איסור על שינוי סמן המגדר בתעודות לידה באיי הבתולה, ולא ידוע על תקנות חוקיות המאפשרות לטרנסג'נדרים לבצע שינוי מגדר גם כן. המרכז הלאומי לשוויון טרנסג'נדרים, ארגון זכויות להט"ב אמריקאי, דיווח כי "מספר רב של נציגים של בית המשפט העליון של איי הבתולה של ארצות הברית הצהירו כי הם אינם מודעים למקרה של עתירה שהתקבלה עבור שינוי סמן מגדרי" במסמכי זהות רשמיים בקרב טרנסג'נדרים בשטח, אך הצהיר בו זמנית כי טרנסג'נדרים "רשאים לשנות את שמם כדי לשקף את זהותם המגדרית במסמכים רשמיים, לרבות רישיונות נהיגה ותעודות לידה" בעקבות עתירה לבית המשפט.
תרומת דם

כחלק מהיותם שטח חסות של ארצות הברית, מדיניות תרומות הדם של מנהל המזון והתרופות האמריקאי (FDA) בארצות הברית חלה גם על שטח איי הבתולה של ארצות הברית. מאז 2020, גברים המקיימים יחסי מין עם גברים (MSM) רשאים לתרום דם לאחר תקופת דחייה של 3 חודשים. מדיניות זו החליפה תקופת דחייה של שנה קודמת שאושרה על ידי המנהל ב-21 בדצמבר 2015, שהחליפה את האיסור ללא הגבלת הזמן הקודם על תרומות דם מאת "MSM" מאז 1983.
תנאי מחיה

לאיי הבתולה של ארצות הברית ברחבי האי סנט תומאס במיוחד, הייתה סצנת להט"ב משמעותית מאמצע שנות ה-60 עד שנות ה-80 של המאה ה-20 שכללה מועדונים וגיי ברים רבים שפנו באופן גלוי לקהל חברי קהילת הלהט"ב. עם זאת, במשך השנים בשל פגיעות מסיביות בעקבות התרחשות הוריקן הוגו בשנת 1989 (אנ') והוריקן מרילין בשנת 1995 (אנ'), שהובילו להשפעות כלכליות כבדות על האיים, רבים מהעסקים הללו נסגרו. כיום, הומוסקסואליות דווחה לעיתים כ-"דבר שקט מאוד באיי הבתולה" בעוד הזדהות בתור להט"ב באופן גלוי היא "טאבו גדול".
אישים ידועים כלהט"ב מאיי הבתולה כוללים את המתאגרף המקצועי אמיל גריפית' (אנ').
טבלת סיכום

| --- | --- |
פעילות הומוסקסואלית חוקית:  (מאז 1985)
גיל הסכמה שווה לזוגות הטרוסקסואלים: 
חוקים נגד אפליה בתעסוקה:  (מאז 2022)
חוקים נגד אפליה במתן סחורות ושירותים:  (מאז 2022)
חוקים נגד אפליה בכל התחומים האחרים (כולל אפליה עקיפה, דברי שטנה):  (מאז 2022)
חוקים נגד פשעי שנאה הכוללים נטייה מינית וזהות מגדרית כעילות מוגנות:  (מאז 2009, בפריסה פדרלית, מאז 2014 דה יורה)
נישואים חד מיניים:  (מאז 2015)
הכרה בזוגיות חד מינית (איחוד אזרחי, נישואי חוזה, ידועים בציבור):  (מאז 2015)
אימוץ משותף של זוגות חד מיניים:  (מאז 2015)
אימוץ ילד חורג על ידי זוגות חד מיניים:  (מאז 2015)
לסביות, הומואים, טרנסג'נדרים וביסקסואלים מוצהרים רשאים לשרת בצבא:  (ארצות הברית אחראית להגנה)
זכות לשינוי מגדר בחוק:  /  אין נתונים
גישה להפריה חוץ-גופית לזוגות לסביות: 
פונדקאות מסחרית לזוגות גברים הומוסקסואלים: 
גברים המקיימים יחסי מין עם גברים רשאים לתרום דם: / (לאחר תקופת דחייה של 3 חודשים מאז 2020)
הערות שוליים

↑  The History of Sodomy Laws in the United States - Virgin Islands, www.glapn.org
↑  "Gay rights map: Notes on the data". BBC News (באנגלית בריטית). 2014-02-05. נבדק ב-2022-11-20.
↑  Buckley's same-sex marriage bill sparks fierce debate - News - Virgin Islands Daily News, web.archive.org, ‏2014-12-20
↑  Buckley: Marriage Equality Bill Unlikely to Pass Before She Leaves Office, St. Croix Source, ‏2014-07-14 (באנגלית אמריקאית)
↑  'One Voice' Rallies Against Marriage-Equality Bill, St. John Source, ‏2014-07-25 (באנגלית אמריקאית)
↑  Movement Advancement Project | State Profiles, www.lgbtmap.org (באנגלית)
↑  Non Discrimination Policy | USVI Department of Health, doh.vi.gov
↑  § 3047. Definitions, advance.lexis.com
↑  14 V.I.C. § 3047, advance.lexis.com
↑  17 V.I.C. § 782, advance.lexis.com
↑  Attorney General: V.I. Anti-Discrimination Law Applies to Transgender Students, St. John Source, ‏2017-03-10 (באנגלית אמריקאית)
↑  US Virgin Islands, National Center for Transgender Equality (באנגלית)
↑  "FDA: Gay men can once again donate blood in U.S., if they haven't had sex for a year". Washington Post (באנגלית אמריקאית). ISSN 0190-8286. נבדק ב-2022-01-01.
↑  LGBTQ Community See Losses in Territory, But Reason for Hope, St. Thomas Source, ‏2017-07-31 (באנגלית אמריקאית)
| זכויות להט"ב בארצות הברית |
| --- | --- | --- |
| מדינות | אוהיו • אוקלהומה • אורגון • איווה • איידהו • אילינוי • אינדיאנה • אלבמה • אלסקה • אריזונה • ארקנסו • ג'ורג'יה • דלאוור • דקוטה הדרומית • דקוטה הצפונית • הוואי • וושינגטון • ויומינג • ויסקונסין • וירג'יניה • וירג'יניה המערבית • ורמונט • טנסי • טקסס • יוטה • לואיזיאנה • מונטנה • מיזורי • מיין • מינסוטה • מיסיסיפי • מישיגן • מסצ'וסטס • מרילנד • נבדה • נברסקה • ניו ג'רזי • ניו המפשייר • ניו יורק • ניו מקסיקו • פלורידה • פנסילבניה • קולורדו • קונטיקט • קליפורניה • קנזס • קנטקי • קרוליינה הדרומית • קרוליינה הצפונית • רוד איילנד |  |
| מחוז פדרלי | וושינגטון די. סי. |  |
| טריטוריות | איי הבתולה של ארצות הברית • איי מריאנה הצפוניים • גואם • סמואה האמריקנית • פוארטו ריקו |  |
לקטגוריה • לפורטל
חובט שטיחים

חובט שטיחים
חובט שטיחים הוא כלי המשמש לניקוי שטיחים, באמצעות חבטת האבק מהם.
חובטי השטיחים היו עשויים בדרך כלל ממארג במבוק, אך חובטים עכשוויים עשויים גם מפלסטיק. צורתו של חובט השטיחים כשל מחבט טניס בעל ידית ארוכה, ובקצה משטח טבעתי. במהלך השנים פחת השימוש בחובטי השטיחים, לטובת שימוש בשואבי אבק.
כדי שהאבק יתפזר מחוץ לבית, מתבצעת חבטת השטיחים בדרך כלל כאשר השטיח משתלשל החוצה מחלון הבית או ממעקה המרפסת.
בישראל

החבטה יוצרת רעש, ועל כן בישראל נאסר על חבטת שטיחים בין השעות 14:00 ל-16:00 ובין 19:00 בערב ל-7:00 בבוקר, בתקנות למניעת מפגעים (מניעת רעש), התשנ"ג-1992. עוד קודם להתקנת התקנות, הטילו ערים שונות, ובהן ירושלים, תל אביב-יפו, חיפה, חולון, בת ים ופתח תקווה, איסור דומה במסגרת חוקי העזר שלהן.
לקריאה נוספת

אמנון דנקנר ודוד טרטקובר, איפה היינו ומה עשינו, עמ' 107.
זכויות להט"ב באיי בהאמה

| --- | --- |

איי בהאמה
 מעמד בחוק:  חוקי משנת 1991, גיל ההסכמה מוגדר כשונה בין זוגות הטרוסקסואלים והומוסקסואלים
 טרנסג'נדריות:  אין הכרה בשינוי מגדר
 שירות צבאי:  לסביות, הומואים וביסקסואלים מוצהרים רשאים לשרת
 הגנה מפני אפליה:  אין איסור על אפליה על רקע נטייה מינית או זהות מגדרית
 זכויות משפחה
 הכרה בזוגיות חד־מינית:  אין הכרה בזוגיות חד מינית
 אימוץ:  אין הכרה באימוץ על ידי זוגות חד מיניים
 
 הצבעה על הצהרת האו"ם:  בעד
לסביות, הומואים, טרנסג'נדרים וביסקסואלים (להט"ב) באיי בהאמה מתמודדים עם אתגרים משפטיים וחברתיים שתושבים הטרוסקסואלים בעלי תחושת התאמה לזהותם המגדרית אינם חווים. על אף שפעילות הומוסקסואלית מוגדרת כחוקית במדינה מאז 1991, לא קיימים חוקים שאוסרים אפליה על רקע נטייה מינית או זהות מגדרית בתעסוקה, פשעי שנאה, דברי שטנה, מתן סחורות ושירותים ועוד ולא קיימת הכרה בנישואים חד מיניים, איחוד אזרחי או כל צורה אחרת של הכרה בזוגיות חד מינית כפי שנוכחת בקרב מערכות יחסים בין זוגות מהמין השני.
מעמד בחוק

פעילות הומוסקסואלית בין מבוגרים בהסכמה הפכה לחוקית באיי בהאמה מאז שנת 1991. עם זאת, הקוד הפלילי עדיין מציג דרישת גיל הסכמה גבוה יותר בקרב זוגות חד מיניים - 18 שנים, בעוד שזוגות מהמין השני מוגדרים תחת הגיל 16.
הכרה במערכות יחסים חד מיניות

איי בהאמה אינה מכירה בנישואים חד מיניים, וגם לא בכל צורה של זוגיות חד מינית (איחוד אזרחי, נישואי חוזה, מעמד ידועים בציבור) בעוד חוק הנישואים של המדינה מכיר באיחוד זוגות הטרוסקסואלים בלבד באומרו כי "נישואים בבהאמה מורכבים מגבר ואישה".
ביולי 2011, לאחר אשרור "חוק הנישואים הימיים" הצהיר שר האוצר לשעבר, ז'יוורגו לאינג לגבי הכשרת נישואים חד מיניים באיי בהאמה באומרו, "כקהילה באיי בהאמה אנו מאמינים שנישואים חייבים להיות בין גבר לאישה. נישואים הם בטלים אם הם התקיימו בין אנשים שהיו זכר וזכר או נקבה ונקבה. לכן, בהצעת חוק הנישואים הימיים אנו מציינים עובדה זו בחיוב ברור - נישואים חייבים להתקיים בין זכר לנקבה".
בשנת 2013, השופט הראשי של איי בהאמה לשעבר, מייקל ל. בארנט, הצהיר באומרו כי, "אין לי ספק שזה רק עניין של זמן מתי בתי המשפט של איי בהאמה יתייחסו לנושא של הכשרת נישואים חד מיניים. אין לי גם ספק שבהחלטה על הנושא יתייחסו גם להחלטות לא רק במדינות חבר העמים כמו קנדה ואוסטרליה, אלא גם על החלטות של בתי המשפט בארצות הברית". באותה שנה, ראש ממשלת איי בהאמה, פרי כריסטי (אנ'), אמר כי "לא ישקלו נישואים חד מיניים במדינה" באומרו "זה משהו שאני לא מאמין בו".
בשנת 2016, במהלך מסע הפרסום שלו למשאל העם החוקתי של איי בהאמה 2016 (אנ'), כריסטי חזר על התנגדותו להכשרת נישואים חד מיניים באומרו, "אני חוזר: משאל העם הזה לא יגרום לנישואים חד מיניים להפוך חוקיים באיי בהאמה. נישואים באיי בהאמה יהיו חוקיים רק בין גבר לאישה".